﻿ဖလံဖံၫ Philippians 1

1 ယ့ၫၡူၬဎရံၬ အဎီးအၡၩၥံၪ, ယၧၩ, စပီလူၫ, ဒဲစထံမၥံၫ ပဝ့ၫဒၪယီၩ ပစံၭ ကယဲ ၦဆံၫ့ဎံၪၥံၪ လၧယ့ၫၡူၬဎရံၬ အဖၧၩ့ အီၪလၧဖလံဖံၫ ကိၭဂၩဒ့ၭ, ဒဲဆရၫယိဆၧ, ဒဲၦၥံၩ့တီၬၥံၪနီၪ, 2 မွဲဆၧအခိးအတၩ, ဒဲဆၧဘၪလိၬအိၭလိၬ လၧပဖါယွၩ, ဒဲကဆါ ယ့ၫၡှူၬဎရံၬနီၪ, ဘၪနၥံၪဆံၭ. 3 ထီးဒၪ ယနၪ့ထၪ့ထဲၩ့ နၥံၪ ကိၭဖၧၫ့ဒ့ၭနီၪ ယစံၭထၪ့အၪ့အူၭ ပကဆါအခိးအတၩ, 4 လၧကယဲ ယဘၩဆိၪဖၪဆၧ အဖၧၩ့ လၧနၥံၪ အဂး ကိၭဂၩဒ့ၭ လထံၪဎးဘီၩ့ဎး, ယအၪ့ကံၩ့အၪ့ယၫဆၧ လၧယၥုၪ့ထိၬၥၭထိၬ, 5 ဘဲၫၥိၭ နၥံၪ မိဖံၭၥိၭလိၬ နၥံၪအၥၭ လၧဆၧၥၭထိၬအပရၧၫ့ အဂး, လၧမုနံၩအခၪ့ထံၭနီၪ ထီးမုဆၫလနံၩယီၩ လီၫ. 6 ယနဲၩ ဆၧယီၩ ၦလၧအမၩထၪ့ ဆၧဂ့ၩ အခၪ့ထံၭ လမံၩ့ လၧနၥံၪအဖၧၩ့ လဂၩနီၪ, မိမၩဝ့ၫ လၧၫ့လၧၫ့ဎွ့ၩဎွ့ၩ ထီးယ့ၫၡူၬဎရံၬ အမုနံၩ ဘၪဝ့ၫလီၫ. 7 ဘဲၫ ယကြၨၭဆီၫ့မီၪ့ဆၧ လၧနၥံၪ ကိၭဂၩဒ့ၭ အဂး အၥိၭ, ဒဲလၧယဘၪ ဆၧစၧၩ့ထၬ, ဒဲဆၧချဲၩ့ဖီၩ့ဖျ့ၭဆၧ, ဒဲဆၧဒုၭအီၪဂုးအီၪခၧၫ့ ဆၧၥၭထိၬအပရၧၫ့နီၪ နၥံၪ ကိၭဂၩဒ့ၭ ဘၪဎုၬ ဆၧအခိးအတၩ လၧယၥိၭတၭ, နၥံၪ အီၪလၧယၥၭခံဖၧၩ့လီၫ. 8 အဂဲးဘဲၫယီၩ ယၥၭယူဘၪ နၥံၪ ကိၭဂၩဒ့ၭ လၧယ့ၫၡူၬဎရံၬ အဆၧအဲၪ အဖၧၩ့ ဆံၭအၪဆံၭအၪနီၪ, ယွၩမွဲ ဆၧထိးအၥၭ လၧယဂးလီၫ. 9 ယဘၩဆိၪဖၪဆၧ ဘဲၫယီၩ, ဘဲၫၥိၭ နၥံၪ အအဲၪဆၧကွံၩဆၧ မိအၪထၪ့ဒိၪထၪ့ လၧဆၧၥ့ၪယၫ အဖၧၩ့, ဒဲကယဲ ဆၧနၪၥ့ၪ ထီးအလူၬ အဖၧၩ့, 10 ဘဲၫၥိၭ နၥံၪ မိအၪ့နၩ့ဖၭ ဆၧလၩ့မဲၩလဖၪ အဆၧၫ့ အဂး, ဘဲၫၥိၭ နၥံၪအၥၭ မိဆံၫ့ဝ့ၫတၭ, နၥံၪ အဆၧမၪ ထီးအီၪ လဂ့ၩ, ထီးဎရံၬ အမုနံၩ ဘၪခိၬတၭ, 11 မွဲလၧယ့ၫၡူၬဎရံၬ အကၠီၩ့နီၪ, နၥံၪ လၧၫ့ထၪ့ဎွ့ၩထၪ့ လၧဆၧတီၩဆၧလီၩ့ အဆၧၥၪ လၧယွၩ အလၩအဖၩ့, ဒဲဆၧစံၭထၪ့အၪ့အူၭဝ့ၫ အဂးလီၫ. 12 ဖုၥံၪဝဲၥံၪဧ့, ယၥၭ အီၪလၧနၥံၪ မိၥ့ၪယၫ ဆၧမၩအၥၭ လၧယၧၩယီၩ, ကဲၪထၪ့ဝ့ၫ လၧဆၧမၩဆၧၩ့ ဆၧၥၭထိၬအပရၧၫ့ အၪနဲၪ့ အနီၪဒံၭလီၫ. 13 ဆၧမၩအၥၭ ထီးယဘၪ ဆၧစၧၩ့ထၬ လၧဎရံၬ အကၠီၩ့နီၪ, အီၪဖျီၪထၪ့ လၧနီးဖၧၩ့ ထၧၫ့ဖျိၪ့ယၫ, ဒဲကယဲ ဆၧအလးဂူၫဂၩလဖၪ ဎံၩ့ဎံၩ့လ့ၬလီၫ. 14 တၭ ၦထၧၫ့ဖုဝဲ လၧကဆါ အဖၧၩ့ အၪဂၩနီၪ, အဆၧနဲၩ ဒိၪထၪ့ လၧယဆၧစၧၩ့ထၬ အကၠီၩ့ယီၩ, လၥၭမဲၪဘၪ ဆၧနီၪ, လီၩလၩ့ ဆၧအလူအထၫ လၧအၥၭဒူၩ အၪထၪ့ဝ့ၫ လခီၫလီၫ. 15 လနၩ့နၩ့မွဲ အၥၭခ့ၬ, အဲၪ့လိၬဆိၬချဲၩ့လိၬအၥၭ အကၠီၩ့နီၪ, လီၩလၩ့ ဎရံၬ အဂဲးအကၠီၪ့တၭ, လနၩ့နၩ့မွဲ လၧအၥၭဂ့ၩ အကၠီၩ့လီၫ. 16 ၦလနၩ့နၩ့ ၥ့ၪယၫဝ့ၫ လၧဆၧအီၪက့ၪလၩ့ယၧၩ လၧယမိမၩဘိၭမၩဆၧၩ့ ဆၧၥၭထိၬအပရၧၫ့တၭ, လီၩလၩ့လၬလၩ့ဆၧ လၧဆၧအဲၪဆၧကွံၩ အဖၧၩ့လီၫ. 17 ၦလနၩ့နၩ့ ဆီၫ့မီၪ့ လၧအမိအီၪက့ၪဎုၬ ဆၧၡၪ့ဆၧနၭ လၧယဆၧစၧၩ့ထၬယီၩ မွဲအၥၭ လဆံၫ့ဘၪ, လီၩလၩ့ ဎရံၬ အဂဲး လၧဆၧအဲၪ့လိၬဆိၭချဲၩ့လိၬလီၫ. 18 အ့ၪမွဲဘဲၫနီၪတၭ, မွဲအဘၪ ဆၧနီၪလဲၪ, ကယဲ လီၩလၩ့ဆၧ ဘဲၫအံၩဘဲၫအိၩ, လၧဆၧအၪ့လီၫ အဖၧၩ့ မွဲဂ့ၩ, လၧဆၧတီၩဆၧလီၩ့ အဖၧၩ့ မွဲဂ့ၩ, မွဲၦလီၩလၩ့လၬလၩ့ ဎရံၬအလူအထၫတၭ, ယၥၭထိၬ လၧဆၧနီၪလမံၩ့ အကၠီၩ့နီၪ, မွဲယူၭတၭ, ယမိၥၭထိၬ ယဝ့ၫဆ့လီၫ. 19 အဂဲးဘဲၫယီၩ ယၥ့ၪယၫ လၧနၥံၪ ဘၩဆိၪဖၪဆၧ, ဒဲယ့ၫၡူၬဎရံၬအၥၭ မၩဆၧၩ့ဆၧ အကၠီၩ့ နီၪ, ဆၧမၩအၥၭယီၩ မိကဲၪထၪ့ထဲၩ့ လၧယဆၧဖီၩ့ဆၧဖျ့ၭ အဂး, 20 ဘဲၫယဆိၫ့မုလါဆၧ, ဒဲယိလါဆၧအၥိၭနီၪ, ယမ့ၬလမဲဘၪ လၧဆၧနးမံၩ့ အကၠီၩ့ တၭ, ယမိအီၪလၧယၥၭဒူၩ ထီးအလူၬ, ဘဲၫဆၧမၩအၥၭ လထံၪဎးဘီၩ့ဎး အၥိၭနီၪ, ဘိၩ့နဲၪ့ယီၩဆ့ ယမၧၫ့ မွဲဂ့ၩ, ယၥံၫ မွဲဂ့ၩ, ဎရံၬ မိဒိၪထၪ့, လၧယမိၡါ အဖၧၩ့လီၫ. 21 အဂဲးဘဲၫယီၩ ဆၧလၧယၧၩယီၩ ယ အ့ၪမၧၫ့နီၪ မွဲလၧဎရံၬ အဂးတၭ, ယ အ့ၪၥံၫနီၪ မွဲန့အၪထၪ့ဆၧ လီၫ. 22 ယ အ့ၪမၧၫ့ လၧဆၧဖံၭဆၧယၪ အဖၧၩ့ယီၩ ဆၧနီၪမွဲ ယမၩဆၧအၥၪတၭ, မွဲလါနၫ့ ယမိရွံန့ လမံၩ့မံၩ့လဲၪနီၪ ယၥ့ၪယၫဆ့အ့ၬ. 23 အဂဲးဘဲၫယီၩ ဆၧပဂၨၪထၪ့ဆီၪ့ ယၧၩ နံၫမံၩ့လူၬနီၪ, ဆၧမိထဲၩ့ ဘၪယၥၭ အီၪလၧဎရံၬ အၥိၭနီၪတၭ, အနီၪမွဲ ဂ့ၩဒၪဆၧ ဒိၪဒိၪ အၪအၪလ့ၬ ဒံၭ, 24 မွဲလါနၫ့ဘိၩ, ယအီၪ လၧဆၧဖံၭဆၧယၪ အဖၧၩ့ယီၩ, မွဲအဂ့ၩဒၪဆၧ လၧနၥံၪ အဂးဒံၭလီၫ. 25 ယနဲၩဆၧယီၩ ယၥ့ၪယၫ လၧယမိအီၪဒံၭတၭ, ယမိအီၪလၧနၥံၪ ကိၭဂၩဒ့ၭ အၥိၭ, ဘဲၫၥိၭ နၥံၪ မိထၪ့မိထီၫ အဂး, ဒဲလၧနၥံၪ ၥၭထိၬဆၧ ဘၪဆဲၫ့ လၧဆၧနဲၩ မိဒိၪထၪ့ အဂး, 26 ဘဲၫၥိၭ ယ အ့ၪလ့ၩဒီၭ လၧနၥံၪ အအီၪတၭ, နၥံၪ အဆၧၥုၪ့ဎွံၫၥၭယီၫ မိအၪထၪ့ လၧယ့ၫၡူၬဎရံၬ အဖၧၩ့ လၧယကၠီၩ့လီၫ. 27 မွဲနၥံၪ မၩဆၧ လၧအကြၨၭ လၧဎရံၬ အဆၧၥၭထိၬအပရၧၫ့ ဘဲၫၥိၭ ယ အ့ၪလ့ၩ အီၪၡီၩ့ နၥံၪ မွဲဂ့ၩ, ယ အ့ၪအီၪလၩ့ဖၭ မွဲဂ့ၩ, ယမိနါဂၧၫ့ ဆၧဘၪဆဲၫ့ လၧနၥံၪ, လၧနၥံၪ အီၪဂုးအီၪခၧၫ့ လၧနၥံၪအၥၭ လဖျိၪ့ဎးတၭ, နၥံၪ အၪ့ဂူၬမၩဎုၬဆၧ လၧဆၧနဲၩ ဘၪဆဲၫ့ လၧဆၧၥၭထိၬအပရၧၫ့ အဂး, 28 လၥၭမဲၪၥၭဖျဲၩ့ဘၪ နၥံၪအဒုၪအဒၩလဖၪ နးဆံၭတၭ; ဆၧနီၪမွဲ အဝ့ၫၥံၪ အဆၧဂၭဂီၩ့ အဆၧမၩနဲၪ့, အ့ၪမွဲ နၥံၪဝ့ၫယီၩ နၥံၪ အဆၧထိးထဲၩ့တၩ့ထဲၩ့ လၧယွၩအဆၧမၩနဲၪ့လီၫ. 29 အဂဲးဘဲၫယီၩ ဆၧဖ့ၪလၫ့ နၥံၪ လၧဎရံၬ အကၠီၩ့, လၧနၥံၪ နဲၩဆၧ အဖၫ့ခိၪ, နၥံၪ မိဘၪ ဆၧၡၪ့ဆၧနၭ လၧအကၠီၩ့, 30 ဘဲၫနၥံၪ ဒၪဘၪ ဆၧဒုၭဆီၪ့ အီၪဝ့ၫလၧယဖၧၩ့ယီၩ အၥိၭ, ဘိၩ့နဲၪ့ယီၩ နၥံၪ နါဂၧၫ့ လၧအအီၪဝ့ၫ လၧယဖၧၩ့ဆ့လီၫ.

1 မၩအၥၭဘဲၫနီၪတၭ, ဆၧမၩမုၬ အ့ၪအီၪ လၧဎရံၬ အဖၧၩ့, ဆၧအမုၬ ဘၪဆဲၫ့ လၧဆၧအဲၪဆၧကွံၩ အ့ၪအီၪ, ၥၭမုနီၪ အဆၧဖံၭၥိၭလိၬ အ့ၪအီၪ, ဆၧအဲၪ အီၪလၧဆၧယၫ့ၥၭ အ့ၪအီၪ, 2 ဘဲၫၥိၭ နၥံၪ မိဆီၫ့မီၪ့ဆၧ မီၪ့ဎီၩ့, အီၪလၧဆၧအဲၪဆၧကွံၩ လမံၩ့ဎး, အီၪလၧနၥံၪအၥၭ လဖျိၪ့ဎး, ဆီၫ့မီၪ့ ဆၧလမံၩ့ဎးတၭ, မၩလၧၫ့ထၪ့ဎွ့ၩထၪ့ ယဆၧၥၭထိၬဘီၪ. 3 မွဲလၧဆၧအဲၪ့လိၬဆိၬချဲၩ့လိၬ အဖၧၩ့ မွဲဂ့ၩ, ဆၧလၩဖၩ့ပျီၩပျီၩ အဖၧၩ့ မွဲဂ့ၩ, မၩ နၥံၪဝ့ၫ နးမံၩ့ လဂ့ၩ, မွဲနၥံၪ ဆၪ့လၩ့ နၥံၪအၥၭတၭ, မွဲ ၦအီၪက့ၪဂူၫဂၩ ဂ့ၩနဲၪ့ အနၫ့ဆါဒၪဝ့ၫ လဂၩဘၪလဂၩ ဆုၬဆုၬဆံၭ. 4 ထီးယိ လဂၩအဆၧဒၪဝ့ၫ, လဂၩအဆၧဒၪဝ့ၫ လဂ့ၩ, မွဲအယိ လဂၩလၧဂူၫဂၩအဆၧ, လဂၩလၧဂူၫဂၩအဆၧဆ့ဆံၭ. 5 တၭ ၥၭလမံၩ့ယီၩ လၧအအီၪဝ့ၫ လၧဎရံၬ အဖၧၩ့မွဲ အအီၪလၧနၥံၪ အဖၧၩ့ ဆ့ဆံၭ. 6 အဝ့ၫလဂၩနီၪ အီၪဝ့ၫ လၧယွၩအခံးအဂၩ့ တၭ, အီၪက့ၪအၥၭ န့ၫဎီၩ့ယွၩ နီၪ, မွဲအဆီၫ့မီၪ့ဝ့ၫ လၧအအၪ့ဂူၬန့ ဂူၫဂၩအဆၧဆ့အ့ၬ. 7 မွဲလါနၫ့ဘိၩ, အဝ့ၫဒၪ ခွံၬၡိၭခွံၬ အလၩအဖၩ့တၭ, လိၪထၪ့အၥၭ လၧဆၧအဎီးအၡၩအဂၩ့ တၭ, အခံးအဂၩ့နီၪ မၩအၥၭ ဘဲၫၦၡၩ အၥိၭနီၪလီၫ. 8 တၭ ဆၧဒၪဘၪ အဝ့ၫ ဘဲၫၦၡၩအၥိၭနီၪ, မွဲအဆၪ့လၩ့အၥၭ ဒဲခိၭနၪဆၧ ထီးအထိးၥံၫအၥၭ လကၭလၧၩ့ ထီးအထိးၥံၫအၥၭ လၧထုၪ့စူၪယၫ အလီၩ့ ဒၪလ့ၬနီၪလီၫ. 9 မၩအၥၭဘဲၫနီၪတၭ, ယွၩ အီၪက့ၪထၪ့ထီၫ အဝ့ၫဒၪ ဖ့ၪလၫ့ဝ့ၫ လၧအမံၩ့ ဒိၪနဲၪ့ ဆၧဂူၫဂၩအမံၩ့ ကိၭအမံၩ့ဒ့ၭ, 10 ဘဲၫၥိၭကယဲ ၦအီၪလၧမူၭခိၪ, ဒဲကယဲ ၦအီၪ လၧဂၪ့ခိၪချိၫ့, ဒဲကယဲ ၦအီၪလၧဂၪ့ခိၪလၬ ထီးအလူၬ မိထွံၩလၩ့ အခၪ့ လၧယ့ၫၡူၬအမံၩ့ အကၠီၩ့, 11 ဒဲကယဲ ၦၡၩအဖျ့ၩ မိအုၩ့လၩ့ လၧယ့ၫၡူၬဎရံၬ, မွဲကဆါ လၧဖါယွၩအလၩအဖၩ့ အဂးလီၫ. 12 မွဲဘဲၫနီၪတၭ, ယၥၭဘီၩ့ၥံၪဧ့, ဘဲၫနၥံၪ ခိၭနၪဆၧ လထံၪဎးဘီၩ့ဎး အၥိၭနီၪ, မွဲန့ၫ လၧယမ့ၬယၫ လကၭလၧၩ့, မွဲလၧယအီၪလၩ့ဖၭ လၧနၥံၪ ဘိၩ့နဲၪ့ယီၩ အၪဒၪအဆၧဒံၭတၭ, ဆၧထိးထဲၩ့တၩ့ထဲၩ့ လၧနၥံၪအနၫ့ဆါဒၪ နၥံၪဝ့ၫ အဂးနီၪ, မၩဒၪနၥံၪဝ့ၫ လၧဆၧၥၭမဲၪ ဒဲဆၧဝၭထိၬ ဆံၭ. 13 အဂဲးဘဲၫယီၩ ၦလၧအမၩဝ့ၫ ထီးဒၪအၥၭဂ့ၩ လၧနၥံၪအဖၧၩ့, ဘဲၫၥိၭ နၥံၪအၥၭ မိအီၪနီၪ ဒဲမၩမိၥ့ၪ အၥိၭတၭ, မွဲယွၩ လီၫ. 14 လၥူၭဝံၪၥူၭလၩဘၪဆၧ ဒဲလဂဲးလိၬတ့ၭလိၬဘၪ တၭ, မၩ ဆၧထီးအလူၬဆံၭ. 15 ဘဲၫၥိၭ နၥံၪ မိကဲၪထၪ့ ၦလၧဆၧအီၪက့ၪ ဆၧမၪ လၧအလီၩ့ အလးလအီၪဘၪ ဒဲလမၩအၧၩ့ဘၪဆၧတၭ, ၦလၧဆၧအၪ့ၥီၪ့ဝ့ၫ အလးလအီၪဘၪနီၪ, ၦလၧအမွဲ ယွၩအဖိၪ လၧၦၥုၪ့ကဲၪ့ၥၭကဲၪ့ ၥုၪ့ကၪၥၭကၪ အဆိၩၥံၪ အကျၩ နီၪ, လၧအဝ့ၫၥံၪ အကျၩ နၥံၪအီၪ ဘဲၫမူၭခိၪ ဆၧဖၩ့ၥံၪ အီၪလၧဂၪ့ခိၪ အဂး အၥိၭနီၪလီၫ. 16 နၥံၪ ဆိၬထၪ့ ဆၧမၧၫ့ အလူအထၫနီၪ; ဘဲၫၥိၭ ယၥုၪ့မိထိၬ ယၥၭမိထိၬ လၧဎရံၬအမုနံၩ လၧယလစဲၪ့ဘၪ ပျီၩပျီၩ, ဒဲယမၩဆၧ ပျီၩပျီၩ ဆ့အ့ၬ. 17 မွဲယူၭ ဆၧအ့ၪလုထၪ့ယၧၩ လၧဆၧလု ဘၪဆဲၫ့ လၧနၥံၪအဆၧနဲၩ လါနၫ့ဘိၩ, ယၥၭထိၬ, ဒဲယၥၭထိၬ လၧနၥံၪ ကိၭဂၩဒ့ၭဆ့လီၫ. 18 ဘဲၫနီၪအၥိၭမွဲ နၥံၪ ၥၭထိၬဆ့တၭ, မွဲနၥံၪ ၥၭထိၬဎုၬ လၧယၥိၭဆံၭ. 19 ယယိလါဆၧ လၧကဆါ ယ့ၫၡူၬအဖၧၩ့ လၧယမိအၪ့မၧၫ့ စထံမၥံၫ လၧနၥံၪအအီၪ ချဲၫ့မၬ, ဘဲၫၥိၭ ယမိၥ့ၪယၫ ဆၧဘၪဆဲၫ့ လၧနၥံၪတၭ, ယၥၭ မိမုၬထၪ့ဝ့ၫလီၫ. 20 အဂဲးဘဲၫယီၩ ၦလၧအၥၭန့ၫဎီၩ့ လၧအဝ့ၫနီၪ မိယိမိခွါဒၪ နၥံၪ ဘဲၫအဝ့ၫဒၪ အၥိၭနီၪ အီၪလၧယၥိၭ နးဂၩအ့ၬ. 21 အဂဲးဘဲၫယီၩ ၦကိၭဂၩဒ့ၭ လအၪ့ဎၬဘၪ ယ့ၫၡူၬဎရံၬ အဆၧတၭ, မွဲအအၪ့ဎၬ အဆၧဒၪဝ့ၫလီၫ. 22 အ့ၪမွဲ အဝ့ၫလဂၩနီၪ, ဘဲၫဖိၪလၧဖါအၥိၭ, နၥံၪ ၥ့ၪယၫ အဆၧထိးအၥၭ လၧအမၩဝ့ၫ လၧယၥိၭ လၧဆၧၥၭထိၬအပရၧၫ့ အဖၧၩ့လီၫ. 23 မၩအၥၭဘဲၫနီၪတၭ, ဆၧဘၪဆဲၫ့ လၧယၧၩ မိမၩအၥၭ ဘဲၫၥ့ၪလဲၪ ဘဲၫၥ့ၪလဲၪနီၪ, ထီးယ အ့ၪၥ့ၪယၫတၭ, ယယိလါဆၧ လၧယမိအၪ့မၧၫ့လၩ့ အဝ့ၫဒၪ လၧနၥံၪအအီၪ ချဲၫ့မၬလီၫ. 24 အ့ၪမွဲ ယဒိၭနဲၩ့ယၥၭ လၧကဆါ အဖၧၩ့ လၧလယံၬလမီဘၪနီၪ ယနၫ့ဆါဒၪယဝ့ၫဆ့ ယမိလ့ၩ လၧနၥံၪအအီၪလီၫ. 25 မွဲလါနၫ့ဘိၩ, ၦလၧအမၩဎုၬဆၧလၧယၧၩ, ၦၥုၭဖိၪ လၧယၥိၭ, ၦလၧအယိထဲၩ့ခွါထဲၩ့ယၧၩ, ယထၧၫ့ဖုဝဲ, ဒဲနၥံၪ အဆၧအၪ့မၧၫ့ဖိၪ, စအံၫပၭဖြဒဲတၧၭ. လဂၩနီၪ ယဆီၫ့မီၪ့ လၧယမိအၪ့မၧၫ့ အလ့ၩ လၧနၥံၪအအီၪနီၪ, အလးအီၪဝ့ၫလီၫ. 26 အဂဲးဘဲၫယီၩ မွဲနၥံၪ နါဂၧၫ့ လၧအဘၪ ဆၧဆၫနီၪ, မွဲအၥၭယူဘၪ နၥံၪ ကိၭဂၩဒ့ၭတၭ, အၥၭ ဎၧၫ့ဝ့ၫလီၫ. 27 အဂဲးဘဲၫယီၩ မွဲအဘၪတၡါယူၭ ဆၧဆၫ ဘူၭကၪအမိၥံၫဝ့ၫလီၫ. မွဲလါနၫ့ဘိၩ, ယွၩ ယၫ့ၥၭ အဝ့ၫ, မွဲန့ၫ အဝ့ၫဒၪနီၪ လကၭလၧၩ့, မွဲယၧၩဆ့, ဘဲၫၥိၭ ယထီးဘၪ ဆၧၥၭအုၭ လၧဆၧၥၭအုၭ အဖၫ့ခိၪလဂ့ၩလီၫ. 28 မၩအၥၭဘဲၫနီၪတၭ, ယအၪ့မၧၫ့ အလ့ၩ ချဲၫ့ချဲၫ့ ဘဲၫၥိၭ ထီးနၥံၪ အ့ၪဒၪဘၪဒီၭဝ့ၫနီၪ, နၥံၪ မိၥၭထိၬတၭ, ယဆၧၥၭအုၭ မိလၩ့ဆါဝ့ၫလီၫ. 29 မၩအၥၭဘဲၫနီၪတၭ, ထိးဆၧၫ့ အဝ့ၫ လၧကယဲ ဆၧၥၭထိၬ ထီးအလူၬ လၧကဆါ အဖၧၩ့ဆံၭ. ၦဘဲၫနီၪၥိၭလဖၪ ယူၭယၪ့ အဝ့ၫၥံၪ ဆံၭ. 30 အဂဲးဘဲၫယီၩ လၧဎရံၬ အဆၧမၩ အကၠီၩ့နီၪ မွဲအလၩ့ဘူၭ လၧဆၧၥံၫတၭ, နၥံၪအဆၧမၩ လၧယဂး အီၪၡၩတၭ, ဘဲၫၥိၭ အမိမၩဎွ့ၩထၪ့ဝ့ၫနီၪ, မွဲအလလီၫ့ကီၩ့ဘၪ အၥၭမၧၫ့လီၫ.

ဖလံဖံၫ Philippians 3

1 လၧခဲၫ့ထုၬယီၩ ယဖုၥံၪဝဲၥံၪဧ့, ၥုၪ့ထိၬၥၭထိၬ လၧကဆါ အဖၧၩ့ဆံၭ. ယကွ့ၭန့ နၥံၪ လၧဆၧမီၪ့ဎီၩ့နီၪ, လမၩပွံၭဘၪယၥၭ, မွဲအဒုၭအီၪဂုးအီၪခၧၫ့ နၥံၪလီၫ. 2 ထီးလၩ့နၥံၪအၥၭ လၧထွံၪလဖၪဆံၭ. ထီးလၩ့နၥံၪအၥၭ လၧၦမၩဆၧအၧၩ့လဖၪဆံၭ, ထီးလၩ့နၥံၪ အၥၭ လၧၦကူၭထ့ၬဖိၪလဖၪဆံၭ. 3 အဂဲးဘဲၫယီၩ ပဝ့ၫဒၪယီၩ ၦမွဲ ၦကူၭတရံၭဖိၪ လၧအဘၩယွၩ လၧၥၭမု အဖၧၩ့တၭ, ၥုၪ့ထိၬၥၭထိၬ လၧယ့ၫၡူၬဎရံၬ အဖၧၩ့ ဒဲလဒီၩ့ထိၬဒီၩ့နဲၩ့ဘၪပၥၭ လၧဆၧဖံၭဆၧယၪ အဖၧၩ့ လီၫ. 4 မွဲလါနၫ့ဘိၩ, ယဒီၩ့ထိၬဒီၩ့နဲၩ့ယၥၭ လၧဆၧဖံၭဆၧယၪ အဖၧၩ့ အလးအီၪဝ့ၫလီၫ. ဂူၫဂၩ အ့ၪဆီၫ့မီၪ့ လၧအဒီၩ့နဲၩ့အၥၭ လၧဆၧဖံၭဆၧယၪ အဖၧၩ့ အလး အ့ၪအီၪနီၪ, ယဝ့ၫဒၪယီၩ အီၪအၪနဲၪ့ အနီၪဒံၭလီၫ. 5 လၧမုဎိၭနံၩလနံၩ အဖၧၩ့နီၪ ယဒိၭဆၧကူၭတရံၭ, ယမွဲ ၦဘၪဆဲၫ့ လၧၦအံၫစရ့လၭဖိၪ အဆၨၩ, လၧစဘံၪ့ယမံၫ့အဒီၪ့ ယမွဲၦဟံဘြုၫဖိၪ လၩ့ဆၨၩလၩ့ဆၬ လၧၦဟံဘြုၫဖိၪ; လၧဆၧၥီၪ့ဆၧၥၫ့ အဂးနီၪ, ယမွဲ ၦဖၫရစံၫ, 6 လၧဆၧကျ့ၭစၨၭ အဂးနီၪ, ယမၩအၧၩ့မၩၥၫ့ ဆၧအီၪကီၪ့, လၧဆၧတီၩဆၧလီၩ့ ဘၪဆဲၫ့ လၧဆၧၥီၪ့ဆၧၥၫ့ အဂးနီၪ, ဆၧအီၪက့ၪ ဆၧမၪ လၧယလီၩ့ အလးအီၪအ့ၬ. 7 မွဲလါနၫ့ဘိၩ, ဆၧလၧအမၩ အၪထၪ့ ယဆၧနီၪ, ယအီၪက့ၪ အဝ့ၫ ဘဲၫဆၧမၩလၩ့မါ ယဆၧအၥိၭ လၧဎရံၬ အကၠီၩ့လီၫ. 8 မွဲန့ၫ ဆၧနီၪလဖၪ လကၭဒံၭ, မွဲယအီၪက့ၪ ဆၧထီးအလူၬ လၧဆၧလၩ့မါ လၧဆၧအဂ့ၩဒၪဆၧ အဂး ဘၪဆဲၫ့ လၧဆၧၥ့ၪယၫ ယကဆါ ယ့ၫၡူၬဎရံၬနီၪလီၫ. ယဆၧလၩ့မါ ထီးအလူၬ လၧအဝ့ၫဒၪ အကၠီၩ့နီၪ, ယအီၪက့ၪ အဝ့ၫၥံၪ ဘဲၫဆၧၥၭလိၪအၥိၭ, ဘဲၫၥိၭ ယမိန့ဘၪ ဎရံၬ, 9 ဒဲဆၧမိဒၪန့ယၧၩ လၧအဖၧၩ့ လအီၪဘၪ လၧယဆၧတီၩဆၧလီၩ့ ဘၪဆဲၫ့ လၧဆၧမၪလူၬနီၪ, မွဲအအီၪ လၧဆၧတီၩဆၧလီၩ့ ဘၪဆဲၫ့ လၧဆၧနဲၩဎရံၬ, ဘဲၫၦစံၭဆၧ အၥိၭ, ဆၧတီၩဆၧလီၩ့ ဘၪဆဲၫ့ လၧယွၩ လၧဆၧနဲၩ အကၠီၩ့, 10 ဘဲၫၥိၭ ယမိၥ့ၪယၫ အဝ့ၫဒၪ, ဒဲဆၧအစီၩ့အမၩ့ ဘၪဆဲၫ့ လၧဆၧဂဲထုၪ့ထဲၩ့, ဒဲယဘၪ ဆၧလၩ့ဂၬ လၧအၥံၫတၭ, ယဖံၭၥိၭလိၬယၥၭ လၧအဆၧၡၪ့ဆၧနၭ, 11 ဘဲၫၥိၭ လၧဆၧလမံၩ့မံၩ့ အကၠီၩ့နီၪ, ယမိထၪ့ဘၭ လၧဆၧဂဲထုၪ့ထဲၩ့ လၧဆၧၥံၫ အဖၧၩ့လီၫ. 12 လမွဲဘၪ ဘဲၫယန့ဘၪယူၭ ဆၧမွဲဂ့ၩ, ယမၩဆၧလူၬယူၭနီၪ မွဲဂ့ၩ, အ့ၪမွဲ ယလီၩ့ဆီးဆၧ ဘဲၫၥိၭ ယမိချုၭန့ ဖီၪ့ထၬဆၧ လၧယဘၪ ဆၧဖီၪ့ထၬယၧၩ လၧယ့ၫၡူၬ ဎရံၬလီၫ. 13 ဖုၥံၪဝဲၥံၪဧ့, ယလအီၪက့ၪဘၪယၥၭ ဘဲၫ ယဖီၪ့ထၬယူၭ ဆၧယူၭ, အ့ၪမွဲ ယမၩဆၧလမံၩ့ယီၩ, ယအီၪက့ၪ ၥၭနၪ့ခွံၬ ယၥၭ လၧဆၧအီၪ လၧယလးခဲၫ့တၭ, ယူၭစိၩယၥၭ လၧဆၧအီၪ လၧယမ့ၬယၫ, 14 ယလီၩ့ဆီး လၧဆၧမၩနဲၪ့ အအီၪ, ဘဲၫၥိၭ ယမိန့ဘၪ ယွၩအဆၧကိၭထဲၩ့ထၪ့ထီၫ အခိၪဖၭ လၧယ့ၫၡူၬဎရံၬ အဖၧၩ့နီၪလီၫ. 15 မၩအၥၭဘဲၫနီၪတၭ, ပဝ့ၫဒၪယီၩ ထီးဒၪ ၦလၧအလၧၫ့ထၪ့ဎွ့ၩထၪ့လဖၪနီၪ, မွဲပၥၭအီၪ ဘဲၫနီၪအၥိၭ ဆံၭ. တၭ နၥံၪအၥုၪ့ နၥံၪအၥၭ အ့ၪလၩ့မဲၩဒၪဆၧ လၧလမံၩ့မံၩ့ ယွၩ မိဒုၭနဲၪ နၥံၪ လၧဆၧနီၪလီၫ. 16 မွဲလါနၫ့ဘိၩ, ဆၧလၧပန့ဘၪယူၭနီၪ, မွဲပလ့ၩၡီၩ့ လၧဆၧနီၪလမံၩ့ဎး အဖၧၩ့ဆံၭ. 17 ဖုၥံၪဝဲၥံၪဧ့, ဖိၬဎုၬလိၬ နၥံၪအၥၭ လၧယခဲၫ့ တၭ, ၦလၧအလ့ၩဝ့ၫ ဘဲၫနၥံၪ န့ဘၪ အဒီၩ့အထ့ၬ လၧပၧၩ အၥိၭလဖၪနီၪ, ယိလိၪ အဝ့ၫၥံၪဆံၭ. 18 အဂဲးဘဲၫယီၩ ၦလ့ၩဆၧ အၪဂၩ လၧယလီၩဘၪဝဲၩယူၭ နၥံၪ လၧအဝ့ၫၥံၪ အဂဲးအကၠီၪ့ တဘျုၭဖၧၫ့, ဒဲလၧယမ့ၬထံၫလၩ့ ဒၪလ့ၬ ယလီၩဘၪ နၥံၪ ဘိၩ့နဲၪ့ယီၩ ဆ့, လၧအဝ့ၫၥံၪမွဲ ဎရံၬ အထုၪ့စူၪယၫ အဒုၪအဒၩလီၫ. 19 အထုၬနီၪမွဲ ဆၧဂၭဂီၩ့တၭ, အယွၩနီၪ မွဲအဂူၭဖိၫ့, ဒဲအလၩအဖၩ့နီၪမွဲ ဆၧမ့ၬမဲ, အၥၭအီၪလၧဂၪ့ခိၪ အဆၧလီၫ. 20 အဂဲးဘဲၫယီၩ ၦမွဲ ပဒိၩ့ဖိၪ ဘၪဆဲၫ့ လၧမူၭခိၪ တၭ, လၧအလးနီၪ, ပယိလါဆ့ ၦထိးထဲၩ့တၩ့ထဲၩ့ဆၧ လဂၩ, ကဆါ ယ့ၫၡူၬဎရံၬနီၪလီၫ. 21 အဝ့ၫလဂၩ မိအၪ့လဲၩထဲၩ့ ပမိၡါ လၧအဆၪ့လၩ့ ပၧၩယီၩ, ဘဲၫၥိၭ အမိမၩၥၫ့ထၪ့ထဲၩ့ဝ့ၫ ဘဲၫအနၫ့ဆါဒၪဝ့ၫ အၥိၭ, အီၪလၧအလၩအဖၩ့ ဘဲၫဆၧမၩ လၧအမၩနၧၩ့ဆၧနီၪ အီၪက့ၪ ဆၧထီးအလူၬ လၧအဖၫ့လၬ ၥ့ၪအၥိၭနီၪလီၫ.

ဖလံဖံၫ Philippians 4

1 မၩအၥၭဘဲၫနီၪတၭ, ယထၧၫ့ဖုဝဲ ၥၭဘီၩ့ၥံၪ, ဒဲၦလၧယၥၭယူဘၪဝ့ၫ, ယဆၧၥၭထိၬ, ဒဲယ၁ရဖူၩၥံၪဧ့, ဆၧၫ့ထုၪ့ဂုးခၧၫ့ လၧကဆါ အဖၧၩ့ ဘဲၫနီၪအၥိၭဆံၭ. ၥၭဘီၩ့ၥံၪဧ့. 2 ယအၪ့ကံၩ့အၪ့ယၫ နးယုၫအိဒအၭ, ဒဲယအၪ့ကံၩ့အၪ့ယၫ နးစံၪ့တခံၫ ဘဲၫၥိၭ အၥၭ မိအီၪ လဖျိၪ့ဎး လၧကဆါ အဖၧၩ့လီၫ. 3 ၦလၧအယိၭဎုၬဆၧ တီၩတီၩ လၧယၥိၭ လဂၩဧ့, ယအၪ့ကံၩ့အၪ့ယၫနၧၩဆ့, မၩဆၧၩ့ ၦမုၪၥံၪ လၧအမၩ ဆၧၥၭထိၬအပရၧၫ့ အဆၧ လၧယၥိၭ, ဒဲစကျ့မံၫ့ဆ့, ဒဲၦမၩဎုၬဆၧ လၧယၥိၭ, အဂူၫဂၩလဖၪ အမံၩ့ၥံၪ အီၪလၧလံၬမၧၫ့ အဖၧၩ့နီၪဆံၭ. 4 ၥၭထိၬဆၧ လၧကဆါ အဖၧၩ့ လထံၪဎး လဘီၩ့ဎး ဆံၭ, ယလီၩဘၪဒီၭ, ၥၭထိၬ နၥံၪဝ့ၫဆံၭ. 5 နၥံၪ အၥုၪ့ဆၧၩ့ၥၭဆၧၩ့ယီၩ, မွဲအအီၪဖျီၪ လၧၦကိၭဂၩဒ့ၭ အမ့ၬယၫဆံၭ. တၭ ကဆါ လၩ့ဘူၭဝ့ၫ လီၫ. 6 ထီးအၪ့ယိၪဆၧ လၧဆၧနးမံၩ့ အကၠီၩ့ လဂ့ၩ, အ့ၪမွဲ လၧဆၧထီးအလူၬ အဖၧၩ့ လၧဆၧဘၩဆိၪဖၪ, ဒဲလၧဆၧအၪ့ကံၩ့အၪ့ယၫ အီၪလၧဆၧစံၭထၪ့အၪ့အူၭ ဆၧအခိးအတၩနီၪ, ဒုၭၥ့ၪယၫ ယွၩ လၧနၥံၪအၪ့ကံၩ့ဆၧ ထီးအလူၬ အဂဲးအကၠီၪ့နီၪဆံၭ. 7 တၭ ယွၩအဆၧမုၬဆၧလၩ လၧအဒိၪနဲၪ့ ယိၬနဲၪ့ ကယဲ ၥၭကိၪ့ဆၧၥ့ၪနီၪ, မိခိၭ နၥံၪအၥုၪ့နၥံၪအၥၭ လၧယ့ၫၡူၬဎရံၬ အဖၧၩ့လီၫ. 8 လၧခဲၫ့ထုၬယီၩ ဖုၥံၪဝဲၥံၪဧ့, ထီးဒၪ ဆၧမွဲဆၧတီၩ, ထီးဒၪ ဆၧလၩဆၧဖၩ့, ထီးဒၪ ဆၧတီၩဆၧလီၩ့, ထီးဒၪ ဆၧဆံၫ့ဆၧဎံၪ, ထီးဒၪ ဆၧလၧဆၧအဲၪဝ့ၫလဖၪ, ထီးဒၪ ဆၧဂၧၫ့ထၪ့ၥၩလၩ့ အဂ့ၩလဖၪတၭ, ပၩရမံၫ အ့ၪအီၪ, ဒဲဆၧစံၭထၪ့အၪ့အူၭအလး အ့ၪအီၪ တၭ, ဆီၫ့မီၪ့ ဆၧလဖၪယီၩ အဂဲးအကၠီၪ့ဘီၪ. 9 ဆၧလၧနၥံၪမၩလိၪ, ဒဲနၥံၪ ဒိၭန့ဘၪ, ဒဲနၥံၪ နါဂၧၫ့ဘၪ, ဒဲနၥံၪ ဒၪဘၪ လၧယဖၧၩ့လဖၪနီၪ မၩ နၥံၪဝ့ၫဘီၪ. ဆၧဘၪလိၬအိၭလိၬအယွၩနီၪ မိအီၪ လၧနၥံၪအၥိၭ လီၫ. 10 ယၥုၪ့ထိၬၥၭထိၬ လၧကဆါ အဖၧၩ့ ဒိၪမၬ, အဂဲးဘဲၫယီၩ ဘိၩ့နဲၪ့ယီၩ နၥံၪ အဆၧယိထဲၩ့ခွါထဲၩ့ယၧၩယီၩ အီၪထၪ့ဒီၭလီၫ. နၥံၪအၥၭ အီၪဝ့ၫ ဘဲၫနီၪ လါနၫ့ဘိၩ, ယိထဲၩ့ခွါထဲၩ့အလးနီၪ, နၥံၪ ဒၪဘၪအ့ၬ. 11 မွဲ ယလစံၭဘၪ လၧယဘၪ ဆၧၡၪ့ဆၧယၬ အကၠီၩ့; အဂဲးဘဲၫယီၩ ကယဲ ဆၧလမံၩ့လါလါ မၩအၥၭ လၧယၧၩယီၩ ဘဲၫၥိၭ ယၥုၪ့မိမံၫ့ ယၥၭမိမံၫ့ လၧအနီၪတၭ, ယမၩလိၪယူၭ ဆၧယူၭ. 12 ယဘၪ ဆၧဆၪ့လၩ့ယၧၩ မွဲဂ့ၩ, ယန့ဘၪ ဆၧအၪ မွဲဂ့ၩ, ယၥ့ၪယၫဝ့ၫ နံၫမံၩ့လူၬလီၫ. ယန့ဘၪ ဆၧအၪ့ဘျဲၩအၪ့, ယဘၪ ဆၧၥၭဝံယၥၭ, ယန့ဘၪ ဆၧအၪ, ဒဲယအီၪ လၧဆၧၡၩၥံၪတၭ, ယမၩလိၪ ဆၧလမံၩ့လါလါ အီၪလၧအလး ကိၭစီၪ့ဒ့ၭလီၫ. 13 လၧၦလၧအဒုၭဆီၪ့ထၪ့ ယဂဲးယဘၭ လဂၩ အဖၧၩ့နီၪ, ယမၩ ဆၧထီးအလူၬ ၥ့ၪလီၫ. 14 မွဲလါနၫ့ဘိၩ, နၥံၪ မၩ ဆၧဘၪဆဲၫ့ လၧယဆၧၡၪ့ဆၧနၭနီၪ နၥံၪ မၩယူၭ ဂ့ၩဂ့ၩယူၭ, 15 ၦဖလံဖံၫဖိၪၥံၪဧ့, နၥံၪ ၥ့ၪယၫဆ့ လၧယစဲၪ့ထၪ့ လၧမၫစဒိနအၫ, လၧဆၧၥၭထိၬအပရၧၫ့ အခၪ့ထံၭနီၪ, လၧနၥံၪဝ့ၫဒၪ အမ့ၬယၫ, ဆၧအီၪကီၪ့ဖိၪ မၩ ဆၧဘၪဆဲၫ့လၧယၧၩ, ဒဲထိးဆၧၫ့ ဆၧဖ့ၪလၫ့ အဂဲးအကၠီၪ့ လအီၪဘၪ နးစီၪ့, အီၪဝ့ၫန့ၫ နၥံၪလီၫ. 16 အဂဲးဘဲၫယီၩ လၧယအီၪ လၧၥ့ၭစလနဲကၫ ဒၪလ့ၬ, လၧယန့ဘၪ ဆၧအလးအီၪနီၪ, နၥံၪ ဖ့ၪယူဆၧ လဖၧၫ့ နံၫဖၧၫ့လီၫ. 17 လမွဲဘၪ ယအၪ့ဎၬ ဆၧဖ့ၪလၫ့ အ့ၪမွဲ ယအၪ့ဎၬ ဆၧၥၪ လၧအဒုၭအၪထၪ့ဆၧ လၧနၥံၪ အဂးလီၫ. 18 ယန့ဘၪယူၭ ဆၧထီးအလူၬယူၭ, ယဆၧအီၪ အၪလၨၪယီၩ; ယလၧၫ့ထၪ့ဎွ့ၩထၪ့ယူၭ, ဆၧလၧနၥံၪ ဖ့ၪယူယၧၩ လၧစအံၫပၭဖြဒဲတၧၭ. အစူၪဖၧၩ့, ဆၧနၧၫ့မၧၫ့မုၬ, ဆၧလုၥံၪ လၧယွၩအၥၭနီၪ, ယန့ဘၪယူၭ. 19 တၭ ဘဲၫအလၩအဖၩ့ လၧၫ့ဎွ့ၩ အၥိၭနီၪ, ကယဲ ဆၧလမံၩ့လါလါ လၧနၥံၪန့ဘၪ အလးအီၪဝ့ၫနီၪ, ယယွၩ မိဖ့ၪလၫ့ နၥံၪ ထီးအလူၬ လၧယ့ၫၡူၬဎရံၬ အဖၧၩ့လီၫ. 20 မွဲဆၧလၩဆၧဖၩ့ အီၪလၧပဖါယွၩ အဆိၩဆိၩ အကၠၪကၠၪဆံၭ. အၩမံၩ့. 21 ချဲၩ့ဒုၪ့ ကယဲ ၦဆံၫ့ဎံၪ လၧယ့ၫၡူၬဎရံၬ အဖၧၩ့ ကိၭဂၩဒ့ၭဆံၭ. ၦထၧၫ့ဖုဝဲၥံၪ အီၪလၧယၥိၭ ချဲၩ့ဒုၪ့ နၥံၪ လီၫ. 22 ၦဆံၫ့ဎံၪၥံၪ ကိၭဂၩဒ့ၭ ချဲၩ့ဒုၪ့ နၥံၪ ဒဲၦအီၪလၧစံစၧၫ အနီးဖၧၩ့လဖၪ အၪဒၪအဆၧဒံၭလီၫ. 23 မွဲပကဆါ ယ့ၫၡူၬဎရံၬ အခိးအတၩနီၪ အီၪလၧနၥံၪ ကိၭဂၩဒ့ၭ အၥိၭဆံၭ. အၩမံၩ့.